நிர்வாக சேவைகளை வழங்குவதே மாவட்ட செயலகத்தின் நோக்கமாகும். ஆன்மீக சேவைகளை வழங்க வேண்டிய பொறுப்பு வணக்கஸ்தலங்களுக்கு உரியவையாகும். எனவே மாவட்ட செயலகம் இன, மத, மொழி, பிரதேச வேறுபாடின்றி அனைத்து பிரஜைகளுக்கும் தரமான சேவைகளை வழங்குவதன் மூலமாகவே சமூக நல்லிணக்கத்தைக் கட்டியெழுப்ப முடியுமே ஒழிய அது வணக்கஸ்தலங்கள் செய்ய வேண்டிய ஆன்மீக சேவையை வழங்குவதன் மூலம் சமூக நல்லிணக்கத்தைக் கட்டியெழுப்ப முடியாது. வவுனியா மாவட்ட செயலகம் கடந்த காலங்களிலிருந்து இன, மத, மொழி, பிரதேச வேறுபாடின்றி அனைத்து பிரஜைகளுக்கும் தரமான நிர்வாக சேவையை வழங்கி வருகின்றமையை நாம் நன்றியுடன் நினைவு கூருகின்றோம். எனவே அச் சேவை தொடர வேண்டுமென்பதையும் அது மேலும் மேம்படுத்தப்பட்டு சமூக நல்லிணக்கத்தை வலுவாகக் கட்டியெழுப்ப வேண்டுமென்பதையும் நாம் விரும்புகின்றோம்.